Korrupsieklag teen Lesufi oor staatskontrak(Foto: Arnaud Jaegers/Unsplash) ŉ Klagte van korrupsie is teen die Gautengse LUR vir onderwys, Panyaza Lesufi, aanhangig gemaak oor die beweerde onregmatige toekenning van ŉ kontrak aan ŉ IT-maatskappy. Die burgerregtegroep AfriForum sê Lesufi het noue bande met die IT-maatskappy In2IT wat verlede jaar ŉ drie jaar lange borgskapooreenkoms met die Moroka Swallows-sokkerklub gesluit het. Lesufi is die president van dié klub. AfriForum sê nege maande later het die Gautengse departement van finansies en e-regering ŉ tender van R30 miljoen aan In2IT toegeken sonder dat tenderprosedures gevolg is en voordat die minister van kommunikasie toestemming gegee het dat die tenderproses opgeskort kon word. Die organisasie sê die tender is binne 24 uur nadat tenders aangevra is, aan In2IT toegeken. Dit het groot ontevredenheid by die tesourie veroorsaak oor die proses wat gevolg is. Kallie Kriel, uitvoerende hoof van AfriForum, sê Suid-Afrika kan nie in dié stadium bekostig dat belastinggeld deur beweerde korrupte tenderprosesse geplunder word nie. Hy sê onregmatige tenders, ook dié waarby senior politici betrek word, moet beveg word. Kriel sê Lesufi het nooit ontken dat hy van die tender geweet het nie. Hy sê Lesufi se besluit, dat Swallows In2IT se borgskap moes opsê, is eers geneem nadat ongerymdhede met die tendertoekenning aan die lig gekom het. Phyllis Vorster, ‘n aanklaer by AfriForum se private vervolgingseenheid, Andrew Leask, hoofondersoeker by die eenheid en Kallie Kriel, uitvoerende hoof van AfriForum, by die Wierdabrug-polisiestasie waar hulle die klagte aanhangig gemaak het. “As Lesufi se verbintenis met In2IT nie onregmatig was nie, waarom anders sou hy sy sokkerklub se bande met die maatskappy verbreek toe vrae oor dié tender ontstaan het?” Kriel sê Lesufi het ook vriendskapsbande met Tshepo Mokoena, een van In2IT se direkteure. Mokoena sou dus glo direk voordeel trek uit die kontrak wat die Gautengse regering onregmatig toegeken het. “Nog ’n direkteur van In2IT, Memme Maria Siyo, is volgens onlangse rekords nog in diens van die Staatsveiligheidsagentskap. Die regering se gedragskode verbied enige staatsamptenaar om met die regering sake te doen,” sê Kriel. Hy sê Dawid Mogashoa, voorsitter van Swallows, se maatskappy Bahwiti het ook ŉ kontrak om motorbande aan die regering te verskaf. Kriel sê hy hoop dat ’n volledige polisieondersoek groter duidelikheid sal bring oor die kwessie en dat enigeen wat onwettig opgetree het, vervolg gaan word. Die klagte is by die Wierdabrug-polisiestasie in Centurion aanhangig gemaak.